**Čo má Passau, Bratislava či Belehrad spoločné? Dunaj**

Bratislava/Berlín 11.3.2016 - **To najlepšie z gastronómie, kultúry a tradícií všetkých krajín a miest, ktorými preteká rieka Dunaj, priniesol včerajší DonauSalon. Nechýbala ani Bratislava, ktorú oblastná organizácia cestovného ruchu Bratislava Tourist Board (BTB) predstavila ukážkou dlhoročnej vinárskej tradície a kvalitnej domácej kuchyne. 4. ročník tohto prestížneho podujatia bol už tradične súčasťou veľtrhu ITB Berlin, ktorý sa koná od 9. – 13. marca 2016.**

DonauSalon nie je len o degustáciách, ale aj o stretnutí odborníkov. „*Program pozostával z dvoch častí. Prvou bola diskusia na tému Stratégia EÚ pre podunajský priestor, identita a turizmus, v ktorej jednotlivé krajiny dostali možnosť prezentovať strategické ciele vo svojom priestore. V druhej časti sme návštevníkomprezentovali našu kultúru, podujatia a ponúkali ochutnávku lokálnych vín a gastronomických špecialít charakteristických pre Bratislavu*,“ vysvetľuje František Morong, vedúci oddelenia marketingu BTB.

Okrem Bratislavy poukázali na pestrosť vlastnej kultúry regióny z Nemecka, Rakúska, Maďarska, Srbska a rôznych ďalších. Spolu so zastúpením hlavného organizátora spolkovej krajiny Baden-Württemberg je tento rok partnerskou krajinou podujatia Srbsko. Slovensko bolo v partnerskej pozícii DonauSalonu v roku 2014.

Prezentácia slovenskej metropoly zástupcami BTB pokračuje aj v rámci 5-dňového veľtrhu ITB Berlin. „*Návštevnosť nemeckých turistov je stále vyššia, napríklad oproti minulému roku zaznamenávame nárast až o 24,7 %. Tieto čísla považujeme za nadpriemerne pozitívny výsledok našej snahy. Je za tým účinná propagácia Bratislavy nielen na veľtrhoch, ale aj cielenými marketingovými aktivitami. V rámci tohtoročnej prezentácie pripravujeme aj presstrip v spolupráci so zahraničným zastúpením SACR v Nemecku a leteckou spoločnosťou Ryanair, ktorá minulý rok otvorila priamu linku Berlín – Bratislava*,“ uviedla predsedníčka predstavenstva BTB Alžbeta Melicharová.

Historické a moderné dominanty, atraktívne prehliadky mesta, ale aj množstvo rôznych podujatí od Korunovačných slávností pri príležitosti 275. výročia korunovácie Márie Terézie cez ČSOB Bratislava Marathon, rozvoja projektu koncertov vážnej hudby Bratislava Goes Classical až po Festival Divokej vody, vytvárajú bohatú ponuku, ktorou Bratislava pozýva k návšteve návštevníkov 50. ročníka veľtrhu ITB Berlin. Expozícia je situovaná na národnom stánku, ktorý patrí Slovenskej agentúre pre cestovný ruch.